Zezi i ganny anmennen pour ganny met amor | Lavi Zezi
SAPIT 130
Zezi i ganny anmennen pour ganny met amor
MATYE 27:31, 32 MARK 15:20, 21 LIK 23:24-31 ZAN 19:6-17
PILAT I ESEY LARG ZEZI
ZEZI I GANNY KONDANNEN E ANVOYE POUR GANNY MET AMOR
Menm si Zezi in vreman ganny maltrete e boufonnen, Pilat pa’n kapab sanz nide bann sef pret ek lezot ki dan zot kote pour larg Zezi. Zot pa anvi ki okenn keksoz i anpes Zezi ganny met amor. Zot kontinyen kriye: “Klout li lo poto! Klout li lo poto!” Pilat i reponn: “Pran li zot menm e met li amor parski mwan mon pa’n vwar nanryen mal avek li.”​—Zan 19:6.
Bann Zwif pa reisi konvenk Pilat ki Zezi i devret ganny met amor akoz i’n fer en keksoz kont gouvernman, me eski zot kapab konvenk li ki i’n kas en lalwa relizye? Parey zot ti fer devan Sannedren, zot akiz Zezi ki i’n koz kont Bondye. Zot dir: “Nou annan en lalwa e dapre sa lalwa i merit lanmor parski i’n dir ki i Garson Bondye.” (Zan 19:7) Sa i premye fwa ki Pilat i tann sa lakizasyon.
I retourn dan son pale e esey rod en fason pour larg sa zonm ki’n reste ferm malgre tou sa martir ki i’n pas ladan e osi ki son madanm in rev li. (Matye 27:19) Ki Pilat pou fer konsernan sa nouvo lakizasyon ki bann Zwif pe fer kont sa prizonnyen, setadir ki i “Garson Bondye”? Pilat i konnen ki Zezi i sorti Galile. (Lik 23:5-7) Me selman i demann Zezi: “Kot ou sorti?” (Zan 19:9) Eski i posib ki Pilat pe esey rode si Zezi in viv dan lesyel avan e si i ti en bondye?
Pilat in tann Zezi li menm dir ki i en lerwa me ki son Rwayonm pa form parti sa lemonn. Zezi pa bezwen donn plis detay lo sa ki i’n dir pli boner, alor i reste trankil. Pilat i ankoler ki Zezi pa’n reponn e i dir li: “Ou pa oule koz avek mwan? Ou pa konnen ki mon annan lotorite pour larg ou e lotorite pour met ou amor?”​—Zan 19:10.
Zezi i senpleman dir: “Ou ti pou napa okenn lotorite lo mwan si Bondye pa ti’n donn ou sa lotorite. Se pour sa rezon ki sa zonm ki’n livre mwan avek ou in fer en pli gro pese ki ou.” (Zan 19:11) I tre probab ki Zezi pa pe mazin zis en dimoun spesifikman. Plito i pe dir ki Kaif, bann ki’n ed li ek Zida Iskaryot i pli koupab ki Pilat.
Pilat i enpresyonnen avek lafason ki Zezi i konport li e koze. Alor i konmans pli per ankor ki Zezi i vreman en bondye e ankor enn fwa i esey larg li. Me bann Zwif i servi en lot taktik pour fer per Pilat. Zot dir: “Si ou larg sa zonm ou pa en zanmi Sezar. Tou sa ki dir i en lerwa i koz kont Sezar.”​—Zan 19:12.
Gouverner i anmenn Zezi deor ankor enn fwa e asiz lo sez ziz e dir lepep: “Gete! La zot lerwa!” Me bann Zwif pa le les tonbe. Zot kriye: “Touy li! Touy li! Klout li lo poto!” Pilat i dir zot ankor: “Eski mon devret touy zot lerwa?” Pour en bon pe letan, bann Zwif pa’n kontan ki zot anba dominasyon Romen, me la bann sef pret i kontan pour dir: “Nou napa okenn lerwa apard Sezar.”​—Zan 19:14, 15.
Bann Zwif in telman met presyon lo Pilat ki finalman i sede e i livre Zezi avek zot pour li ganny met amor. Bann solda i tir sa lenz mov lo Zezi e remet son manto lo li. Anmezir ki Zezi i ganny anmennen pour ganny met amor, zot fer li anmenn en poto martir.
I pros midi, Vandredi le 14 Nizan. Zezi pa’n dormi depi ki i’n leve Zedi granmaten e i’n pas dan tou sort kalite martir. I nepli annan okenn lafors pour anmenn sa poto ki vreman lour. Alor bann solda i fors Simon sorti Sirenn, Lafrik, ki pe pase pour anmenn sa poto martir ziska kot i pou ganny touye. En kantite dimoun i swiv zot e serten pe tap zot lestoman e fer leokri akoz sa ki pe arive.
Zezi i dir avek bann madanm ki pe plere: “Fiy Zerizalenm, aret plere pour mwan. Plito pler pour zot menm ek zot zanfan, parski en zour dimoun pou dir, ‘Ere bann madanm steril. Ere bann madanm ki pa’n donn nesans e ki pa’n donn tete pti baba!’ Sa letan zot pou konmans dir bann montanny, ‘Tonm lo nou!’ e bann pti montanny ‘Kouver nou!’ Si zot fer sa bann keksoz ler sa pye dibwa i ver, ki i pou arive ler i sek?”​—Lik 23:28-31.
Zezi pe refer avek nasyon Zwif. Sa nasyon i parey en pye dibwa ki pe mor, me ki pa ankor sek konpletman akoz bann Zwif ki krwar dan Zezi e Zezi li menm i ankor la. Ler Zezi i mor e son bann disip i sorti dan larelizyon Zwif, sa nasyon pou sek spirityelman parey en pye dibwa mor. Zot pou annan rezon fer leokri ler Bondye i servi larme Romen pour detri sa nasyon Zwif!
Ki lakizasyon bann sef relizye ti fer kont Zezi?
Akoz Pilat ti konmans per?
Ki mannyer bann sef pret ti reisi fer Zezi ganny met amor?
Ki i vedir ler Zezi ti dir ki sa pye dibwa i “ver” e apre i pou vin “sek”?